自嘆
作者：晁公遡
朝代：宋

paragraphs: 巴蜀久彫敝，傷哉遠朝廷。
大道舞狐狸，嘉穀困蝗螟。
我嘗行其野，所在聞惟腥。
歎息莫能救，熟視涕淚零。
今年不自意，屬當按邦刑。
平時語云何，敢遽忘生靈。
擬於萬仞淵，撓以一寸筳。
賢者相告戒，安坐看空囹。
愚者顧之笑，謂我不自寧。
我非惡靜樂，獨行苦伶仃。
糜費廩中粟，奔走閤前鈴。
恐如執金椎，而誦麥青青。
果欲中世用，諸公乃儀型。